
Bűnözőből áldozat, avagy a prostituáltak megítélésének változása a dualizmus-kori jogalkotás tükrében

A dolgozat a prostituáltak jogi-, valamint társadalmi helyzetét vizsgálja a dualizmus kori
Budapesten. A tanulmány kutatási kérdése az, hogy hogyan került előtérbe a dualizmus kori
jogalkotásban, hogy a prostituált – szemben a közfelfogással – nem bűnöző, hanem áldozat,
akit védeni kell. A dolgozat elemzi, hogy ez a szemléletmódváltás hogyan tükröződött a
korszakban megszülető jogszabályokban, valamint az ítélkezési gyakorlatban. A válasz
megtalálásának érdekében a különböző szakirodalmak feldolgozásával, levéltári kutatással,
valamint jogszabályok és a bíró gyakorlat bemutatásával részletes áttekintést nyújt a
prostituáltak korabeli társadalmi megítéléséről és a prostitúció szabályozását célzó 1867 és
1914 között kiadott budapesti szabályrendeletek fejlődéséről. Ezt követi a prostituáltak
védelme szempontjából kulcsfontosságú jelenség – a leánykereskedelem – szabályozásának,
valamint az ahhoz kapcsolódó ítélkezési gyakorlatnak a vizsgálata. Továbbá a dolgozat
történelmi áttekintést ad a leánykereskedelem elleni nemzetközi harc megindulásáról,
valamint röviden kitér a prostituáltak helyzetének javításáért küzdő nem állami szervezetek
bemutatására is. A tanulmány igazolja, hogy a korszak végére a jogalkotó felismerte a
prostituált áldozati mivoltát, és felvilágosult rendelkezésekkel törekedett az örömlányok
védelmére. Mindezek ellenére a megkésett szabályozás és a konzervatív bírói gyakorlat miatt
a prostituáltak helyzete számottevően nem javult az első világháború kitöréséig.



